FC Nordsjælland har valgt at suspendere den tidligere Brøndby-back Patrick da Silva efter en episode i weekenden

Når FC Nordsjælland tirsdag aften møder SønderjyskE, bliver det uden Patrik da Silva. Årsag: Den nordsjællandske klub har suspenderet den 22-årige venstre back!

Ifølge Ekstra Bladets oplysninger er da Silva blevet suspenderet, fordi han ikke har efterlevet klubbens regler for, hvordan man lever som fodboldspiller. Med lidt andre ord: Han tog sig en bytur efter weekendens nederlag i Lyngby.

I det opgør startede Patrick da Silva for første gang inde på Kasper Hjulmands mandskab, men kampen, der var hans kun anden for klubben, bliver muligvis også hans sidste i FC Nordsjælland-trøjen.



I hvert fald blev da Silva mandag suspenderet, da klubben hørte om episoden, og de øvrige spillere fik at vide, at de ikke ville se noget til ham den kommende uge, fordi han havde overtrådt klubbens kodeks for, hvordan man lever som professionel fodboldspiller.

I FC Nordsjælland er der et stærkt træningsmiljø og et stort fokus på værdier, og der kan ikke være tvivl om, at da Silva har pisset gevaldigt ved siden af, når klubben vælger at suspendere ham.

Den tidligere U21-landsholdsspiller skrev i januar under på kontrakt med FC Nordsjælland frem til sommeren 2019, efter han havde fået revet sin aftale med Brøndby i stykker.

Da Silva var knæskadet, da han kom til Farum-klubben, men har netop gjort comeback, så på den facon var karrieren igen på rette spor.

Nu er den på vippen, og den står på krisemøde mellem FC Nordsjælland og Patrick da Silva i den kommende tid.

Her skal den teknisk stærke back forsøge at overbevise sin arbejdsgiver om, at han har dummet sig for sidste gang.



Patrick da Silva har ikke haft nogen let tilværelse. Han fortalte tidligere på året i Onside om det spillemisbrug, som han er i behandling for. Et misbrug, der næsten har kostet ham én million kr.

Den historie kendte FC Nordsjælland til, da klubben skrev kontrakt med backen.

Den nordsjællandske klub gør arbejdet grundigt, når den henter nye spillere, og Patrick da Silvas problematiske liv uden for banen har uden tvivl været et tema i de snakke, som FCN havde med ham før kontraktunderskrivelsen.

FC Nordsjælland valgte at give ham en chance dengang. Spørgsmålet er, om den er klar til at give ham én mere…

Det ville FC Nordsjælland sportschef, Carsten V. Jensen, ikke svare på mandag aften, men han bekræfter over for Ekstra Bladet, at der har været en episode med da Silva:

- Det stemmer, at der har været en situation i weekenden, som ikke lever op til de forventninger, vi har til vores spillere. Vi vil håndtere det internt og har ikke yderligere at sige.

Derfor lægger Brøndby pres på Phiri



Se Onsides indslag, hvor Patrick da Silva åbent fortæller om sit store spillemisbrug:

